Hátborzongató dolgok kerültek elõ négy szlovákiai barlangból
Furcsa dolgokat, köztük emberi maradványokat és világháborús kézigránátokat is találtak a nyáron felfedezett négy újabb szlovákiai barlangban - írja a Sme címû szlovák lap angol nyelvû hírportálja, a The Slovak Spectator.
A méretes barlangokat a mindössze nyolc aktív taggal rendelkezõ Drienka barlangkutató csoport fedezte fel a Szlovák-karszthegységben (Slovensky Kras). Az elsõként feltárt barlang, a Jasovská-fennsíkon talált Debradska Priepest a legnagyobb: 800 méter hosszú és 90 méter mély.

A csoport vezetõje, Gabriel Lesinsky elmondta, hogy emberemlékezet óta nem fedeztek fel ennyi üreget a föld alatt egyetlen idényben. Hangsúlyozta, hogy a barlangokat valószínûleg nem látogathatja majd a nagyközönség, mert nehezen járható, bonyolult rendszerekrõl van szó, amelyek felkereséséhez mászórutinra van szükség.

Az újonnan felfedezett barlangok majd mindegyikében találtak valami furcsaságot. Az egyikben például egy emberi csontvázat, amelyrõl egyelõre nem tudni, mikor és hogyan kerülhetett oda. Egy másik barlangban két Skoda 34-es kézigránátot találtak a két világháború közötti évekbõl.

A Rozsnyói járásban található Szilicei-fennsík újonnan felfedezett cseppkõbarlangjában egy természet adta, de meghökkentõen naturalisztikus nagy kõfalloszra bukkantak, ezért az üreget a termékenység örök erekcióra kárhoztatott görög istenségérõl Priáposz barlangjának nevezték el.

 (MTI)
Szlovákia barlang holttest II. világháború emberi maradvány felfedezés gránát